प्रत्यक्ष वा अप्रत्यक्ष कर म्हणून सरकार लोकां कडल्यान अब्जांनी रुपये एकठांय करता. तातूंतल्यान सरकारां तरेकवार प्रकल्प वा येवजण्यो सुरू करता. कसले गजालींक प्राधान्य दिवप हें जें सरकार सत्तेर आसता ताची विचार प्रणाली आनी काम प्रणालीचेर निंबून आसता. उद्देश मात लोक कल्याणाचोच आसता. सरकारान भौशीक कामांचेर सारको खर्च केला, येवजण्यांचो हेत सफळ जाता काय ना, दुडू दिल्यात ते कशे वापरल्यात हाचेर नदर दवरून सरकाराक मार्ग दाखोवपाचें काम कम्प्ट्रोलर जनरल म्हणून एक स्वायत्त संस्था करता. सरकारान खर्च केल्ल्या दरेका पयशांचो हिशेब दवरून खर्च केल्ले पयशे सत्कारणी लागल्यात, काय ताची उधळपट्टी चल्ल्या, हाचो ही केंद्रीय संस्था बारीकसाणेन नियाळ घेता आनी सरकाराक अहवाल सादर करता. जे खातीर पयशे खर्च केल्यात, ताचो फायदो लोकांक मेळपाक जाय, हो ताचे फाटलो हेत. ही संस्था दरेका अर्थीक वर्सांत आपलो अहवाल सरकारांक सादर करता.
 पयशाच्या वेव्हारा विशीं सरकाराक जागोवपाचें काम ही संस्था जरी करता तरी सरकाराक जाग येता अशें दिसना. कम्प्ट्रोल जनरल वा महालेखपालांनी सादर केल्ले अहवाल गुड्ड्याक मारपाचें काम चडशी सरकारां करतात. अर्थीक विशय समजपाक किचकटीचो. ताका लागून विरोधी पक्ष वा लोक ताचो अभ्यास करपाचे भानगडींत पडनात. देखून फकत वैधानीक गरज इतलेंच म्हत्व ह्या अहवालाक उरता. मागीर हे संस्थेची गरज कितें, असो प्रश्न उप्रासता. सरकाराक अर्थीक शिस्त हाडपाची गरज दिसना जाल्यार असले अहवाल तयार करप हो पयशे आनी वेळाचो अपव्यय.
 महालेखापाल अहवालांत साळावली धरणाची विदारक गजाल लोकां सामकार हाडल्या. गोंयांत हरित क्रांती घडोवन हाडपाक पयले मुख्यमंत्री भाऊसायब बांदोडकार हांणी सांगेंतल्या साळावले कुशावती न्हंयेचेर हें धरण बांदलें. कुर्डी आनी आशिकुशीच्या शेतकारांनी आपली जमीन ते खातीर दिली. कुर्डीच्या लोकांनी संवसाराचेर तुळशीपत्रां दवरून गोंय सुजलाम- सुफलाम जावचें म्हणून भाऊसायबाची धरणाचें सपन प्रत्यक्षांत हाडपाक मजत केली. मात जमीन पिकावळी खाला हाडपाचो धरणाचो मूळ हेतू आतां शेणत चल्ला हें अहवाला वयल्यान सामकार आयलां. शेतां सोडून लोकांक फकत पियेवपाच्या उदकाची पुरवण करप इतलोच ह्या धरणाचो मर्यादीत उपेग, अशी सध्याची स्थिती. कुर्डीतल्यान पयली संजीवनी साकर कारखान्याक पुराय गोंयांतल्यान जायना तितली ऊशीकाण्यांची पुरवण जाताली. 2349. 60 हेक्टर जमीन ऊस लागवडी खाला हाडपाची मोख आशिल्ली. मात, प्रत्यक्षांत 80 हेक्टर जमनीत ऊस लायतात, अशें अहवाल सांगता. हाचे वयल्यान कुर्डीच्या लोकांनी केल्ल्या त्यागाक मोल ना आनी सरकाराक जमीन पिकावळी खाला हाडपाक शेतकारांक तयार करपाची इत्साशक्त ना हें दिसून येता. ज्या उद्दिश्टा खातीर प्रकल्प बांदतात ताचें इश्ट फळ पदरांत पडचें हे खातीर सरकार नावांची चलंत प्रक्रिया काम करना जाल्यार खर्च केल्लो पयसो उदकांत गेल्ले सारकोच. 1970 च्या दशकांत 187. 37 कोटी रुपया खर्च करून बांदिल्ल्या ह्या साळावली धरणा खातीर केल्ल्या खर्चान गोंयांत कसली संस्कृती हाडल्या हाचो आतां खोलायेन विचार करपाची गरज आसा.
 संस्कृती तिगोवन दवरली ना जाल्यार काँक्रिट संस्कृती तरतरली. दुबाव ना.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 